## Odluka o visini otpremnine za djelatne vojne osobe kojima služba prestane zbog preustroja ili smanjenja snaga bez prava na mirovinu

### NN 140/2002 (28.11.2002.), Odluka o visini otpremnine za djelatne vojne osobe kojima služba prestane zbog preustroja ili smanjenja snaga bez prava na mirovinu

# MINISTARSTVO OBRANE

2266

Na temelju članka 10. stavka 3.
Zakona o obrani (»Narodne novine« broj 33/02. i 58/02) i članka 174. Zakona o
službi u Oružanim snagama Republike Hrvatske (»Narodne novine« broj 33/02. i
58/02.) donosim

## ODLUKU

### O VISINI OTPREMNINE ZA DJELATNE VOJNE OSOBE KOJIMA SLUŽBA PRESTANE ZBOG PREUSTROJA ILI SMANJENJA SNAGA BEZ PRAVA NA MIROVINU

I.

Djelatnoj vojnoj osobi koja ne
ispunjava uvjete za mirovinu i kojoj je utvrđena nemogućnost dostizanja
standarda daljnjeg profesionalnog razvoja, a služba joj prestane zbog
preustroja ili smanjenja snaga nakon proteka roka raspolaganja, pripada
otpremnina u visini jedne prosječne bruto mjesečne plaće isplaćene joj u zadnja
3 mjeseca prije prestanka službe, za svaku godinu provedenu u službi u
Ministarstvu obrane i Oružanim snagama Republike Hrvatske.

II.

Pravo
na otpremninu iz točke I. ove Odluke pripada i djelatnim vojnicima koji se
nalaze u standardu profesionalnog razvoja.

III.

Djelatnoj
vojnoj osobi kojoj služba prestane zbog preustroja ili smanjenja snaga bez
prava na mirovinu, a koja ima priznat status hrvatskog branitelja pripada pravo
na uvećanje otpremnine ovisno o vremenskom razdoblju sudjelovanja u Domovinskom
ratu na način da se za svaki puni mjesec dana sudjelovanja priznaje pravo na
uvećanje otpremnine u iznosu od 525 kuna.

IV.

Osobama
iz točke I. i II. ove Odluke vrijeme provedeno u službi u Ministarstvu
unutarnjih poslova Republike Hrvatske odnosno u upravama i uredima za obranu u
razdoblju od 30. svibnja 1990. godine do prelaska u Ministarstvo obrane odnosno
Oružane snage Republike Hrvatske izjednačuje se sa službom u Ministarstvu
obrane odnosno Oružanim snagama Republike Hrvatske poradi priznavanja prava na
otpremninu.

V.

Osobi
iz točke I. i II. ove Odluke koja ima priznat status hrvatskog branitelja i
koja se u roku od 60 dana od dana dono­šenja zaključka o nemogućnosti daljnjeg
profesionalnog razvoja pismeno izjasni za dragovoljni prestanak službe zbog
preustroja ili smanjenja snaga, iznos otpremnine uvećava se za 50%.

VI.

Osobi
iz točke I. i II. ove Odluke koja ima priznat status hrvatskog branitelja i
koja se u roku od 6 mjeseci od dana donošenja zaključka o nemogućnosti daljnjeg
profesionalnog razvoja pismeno izjasni za dragovoljni prestanak službe zbog
preustroja ili smanjenja snaga, iznos otpremnine uvećava se za 25%.

VII.

Osobi
koja se pismeno izjasni za dragovoljni prestanak službe zbog preustroja ili
smanjenja snaga služba prestaje u roku od 30 dana od dana davanja pismene
izjave za dragovoljni prestanak službe, a samo se iznimno, zbog potreba službe,
može zadržati u službi do 60 dana.

VIII.

Osoba
koja ostvari pravo na uvećanu otpremninu iz točke V. ili VI. ove Odluke ne može
biti ponovno primljena u državnu službu u roku od 5 godina od dana prestanka
službe.

IX.

Djelatna
vojna osoba koja je prije stupanja na službu u Ministarstvo obrane odnosno
Oružane snage Republike Hrvatske imala status državnog službenika ili
namještenika u drugom državnom tijelu pripada i otpremnina u visini 65% njegove
prosječne mjesečne plaće isplaćene mu u zadnja tri mjeseca prije prestanka
službe za svaku godinu radnog staža u državnoj službi prije stupanja na službu
u Ministarstvo obrane odnosno Oružane snage Republike Hrvatske.

X.

Djelatnoj vojnoj osobi koja je
imala status državnog službenika ili namještenika pripada otpremnina iz točke
I. ove Odluke i za svaku godinu radnog staža ostvarenog u tom statusu u
Ministarstvu obrane odnosno Oružanim snagama Republike Hrvatske.

XI.

Otpremnine iz ove Odluke
isplatit će se u pravilu s danom prestanka službe, a najkasnije u roku od 30
dana od dana prestanka službe.

XII.

Osobe koje su u državnoj službi
provele manje od dvije godine, osobe stavljene u aktivnu pričuvu kao i osobe
koje će u roku od godinu dana ostvariti uvjete za starosnu mirovinu ne
ostvaruju pravo na otpremninu propisanu ovom Odlukom.

XII.

Ova Odluka stupa na snagu danom
objave u »Narodnim novinama«.

Klasa: 023-03/02-02/01
Urbroj: 512-01-02-664
Zagreb, 18. studenoga 2002.

Ministrica
**Željka Antunović**, v. r.

Odluka, NN 140/2002-2266